Die skool ondersteun leerders wat ernstige gehoorprobleme ondervind. Die onderrigtaal is Gebaretaal met Afrikaans as Eerste Addisionele Taal. Leerders wat 'n verskeidenheid ernstige leerhindernisse ondervind, word ook ondersteun indien een van die hindernisse doof- of hardhorendheid is.
Die leerders word deur die skool se span kundiges geassesseer t.o.v. die graad van gehoorverlies en dan via die GLOO-afdeling van die OBOS en die Direktoraat Gespesialiseerde Ondersteuningsdienste toegelaat indien die leerder se gehoorverlies sodanig is dat hy/sy gebaretaal nodig het om toegang te hê tot die kurrikulum.
Sommige leerders word wel teruggeplaas in die hoofstroomskole met ondersteuning vanaf die skool. Sommige leerders se leerhindernisse is egter so kompleks dat slegs die gespesialiseerde hulp binne die skool gebied moet word.
Die onderrig geskied in kleiner klasse.
Leerders word so vroeg moontlik toegelaat - sommige reeds vanaf 3-jarige ouderdom - sodat taalontwikkeling optimaal gestimuleer kan word. Gebaretaal word as "spreektaal" gevestig sodat Afrikaans (liplees, praat- en skryftaal) daarop gebou kan word.
Daar is koshuise vir seuns en meisies.
Gebaretaal en Afrikaans
Dit is deel van die De la Bat-kompleks wat ook 'n afdeling vir volwasse dowes, 'n restaurant, 'n kwekery ens. huisves.